การประกอบธุรกิจของแต่ละสายการผลิต

(1) ลักษณะผลิตภัณฑ์หรือบริการ 

บริษัทประกอบธุรกิจให้บริการบำบัดและกำจัดกากอุตสาหกรรมให้แก่โรงงานอุตสาหกรรมโดยมีระบบการบำบัดและกำจัด
ดังนี้

(1) ระบบการปรับเสถียรและฝังกลบ (Stabilization and Landfill)
    เป็นระบบการกำจัดกากของเสียที่เป็นอันตราย (Hazardous Waste) โดยทำการปรับเสถียร
    (Stabilization)
    เพื่อลดความเป็นพิษด้วยวิธีปรับสภาพความเป็นกรดด่างของกากของเสียให้มีค่าเป็นกลางและทำให้เป็นของแข็ง(Solidification)
    โดยผสมกับสารเคมีและปูนซีเมนต์เพื่อห่อหุ้มกากของเสียป้องกันการชะล้างของน้ำ
    จากนั้นจึงนำไปฝังกลบในหลุมฝังกลบแบบนิรภัย (Secured Landfill)
    ซึ่งได้รับการออกแบบเพื่อให้สามารถป้องกันน้ำและกากของเสียที่อยู่ภายในหลุมฝังกลบมิให้ซึมผ่านออกไปสู่ภายนอกได้
    ในขณะเดียวป้องกันมิให้น้ำจากภายนอกซึมผ่านเข้าไปในหลุมฝังกลบเช่นเดียวกัน
    โดยพื้นของหลุมฝังกลบจะถูกบดอัดด้วยดินเหนียวจนกระทั่งมีอัตราการซึมผ่านของน้ำเท่ากับ
    1x10⁻⁷ และปูด้วยวัสดุกันซึมประเภทต่างๆ
    หลายชั้นและการปูแต่ละชั้นจะถูกทดสอบโดยวิศวกรผู้ชำนาญการก่อนที่จะนำกากของเสียเข้าไปฝังกลบ
    เมื่อได้ทำการฝังกลบกากของเสียเต็มพื้นที่
    แล้วจะทำการปิดหลุมด้วยวัสดุเช่นเดียวกันพร้อมทั้งปลูกพืชคลุมดินเพื่อป้องกันการพังทลายของผิวหน้าดินและปรับปรุงสภาพพื้นที่ให้มีภูมิทัศน์ที่สวยงามสามารถใช้เป็นสวนสาธารณะของชุมชนได้ต่อไป

(2) ระบบฝังกลบโดยตรง (Direct Landfill)
    เป็นระบบสำหรับการกำจัดกากของเสียที่ไม่เป็นอันตราย (Non-Hazardous Waste)
    โดยไม่ต้องผ่านการปรับเสถียร ทั้งนี้
    บริษัทจะทำการตรวจวิเคราะห์กากของเสียก่อนเพื่อให้แน่ใจว่าเป็นกากของเสียที่ไม่เป็นอันตรายจึงจะนำไปฝังกลบในหลุมฝังกลบแบบนิรภัย
    (Secured Landfill)

(3) ระบบผสมกากเชื้อเพลิง (Fuel Blending)
เป็นการนำกากของเสียที่มีค่าความร้อนไปผสมเป็นกากเชื้อเพลิงซึ่งสามารถนำไปกำจัดโดยวิธีการเผาในเตาเผาความร้อนสูงโดยไม่ก่อให้เกิดอันตรายหรือส่งผลกระทบต่อสิ่งแวดล้อม

(4) ระบบการบำบัดน้ำเสีย (Waste Water Treatment)
เป็นการบำบัดน้ำเสียหรือกากตะกอนที่เป็นของเหลวที่เกิดจากโรงงานอุตสาหกรรมด้วยวิธีทางเคมี-ฟิสิกส์
โดยน้ำเสียที่ผ่านกระบวนการบำบัดจะต้องทำการตรวจสอบคุณภาพของน้ำจนกว่าจะได้เกณฑ์มาตรฐานตามที่หน่วยงานราชการกำหนด
ส่วนกากตะกอนที่เกิดจากการบำบัดจะถูกนำไปปรับเสถียรและฝังกลบในหลุมฝังกลบแบบนิรภัยต่อไป
ปัจจุบันบริษัทมีระบบบำบัดน้ำเสียเปิดให้บริการแก่ลูกค้าที่ศูนย์แสมดำ

(5) ระบบการขนส่ง (Transportation)
    เป็นการให้บริการรับและขนส่งกากของเสียจากโรงงานของลูกค้าไปยังศูนย์กำจัดกากอุตสาหกรรม
    โดยใช้ยานพาหนะตามประเภทของกากของเสีย เช่นรถบรรทุกน้ำเสีย (Tanker)
    ใช้สำหรับบรรทุกน้ำเสียหรือกากของเสียที่เป็นของเหลว หรือรถบรรทุกประเภท Lugger หรือ
    Roll-off
    ใช้สำหรับบรรทุกกล่องบรรจุกากของเสียซึ่งสามารถยกขึ้นลงได้เพื่อความสะดวกในการขนถ่าย
    หรือรถบรรทุกถัง (Drum Van หรือ Drum Trailer)
    ใช้สำหรับบรรทุกกากของเสียที่บรรจุในถัง (Drum)ขนาด 200 ลิตร
    หรือรถบรรทุกสารเคมีที่ใช้สำหรับขนส่งกากสารเคมีโดยเฉพาะ เป็นต้น

นอกจากนี้
บริษัทยังให้บริการตรวจวิเคราะห์คุณสมบัติของกากของเสียโดยเก็บตัวอย่างกากของเสียจากโรงงานของลูกค้ามาทำการตรวจวิเคราะห์ในห้องปฏิบัติการวิจัย
เพื่อหาคุณสมบัติและวิธีการกำจัดก่อนที่จะให้บริการ
โดยบริษัทมีห้องปฏิบัติการวิจัยที่ขึ้นทะเบียนกับกรมโรงงานอุตสาหกรรมอย่างถูกต้องตามกฎหมาย

ศูนย์บริการกำจัดกากอุตสาหกรรมของบริษัทมีระบบการบำบัดและกำจัดกากอุตสาหกรรม ดังนี้

(1) ศูนย์มาบตาพุด มีระบบฝังกลบโดยตรง ระบบการปรับเสถียรและฝังกลบ
    ระบบผสมกากเชื้อเพลิง และมีห้องปฏิบัติการวิจัยตรวจวิเคราะห์กากของเสีย
    รวมทั้งการให้บริการขนส่งกากของเสีย

(2) ศูนย์แสมดำ มีระบบบำบัดน้ำเสีย ระบบการปรับเสถียรและฝังกลบ
    และมีห้องปฏิบัติการวิจัยตรวจวิเคราะห์กากของเสีย รวมทั้งการให้บริการขนส่งกากของเสีย
    โดยกากของเสียที่ผ่านกระบวนการบำบัดและกำจัดแล้วจะถูกนำไปฝังกลบที่ศูนย์วิจัยและพัฒนาเพื่อการอนุรักษ์สิ่งแวดล้อม
    จังหวัดราชบุรี

 (2) การตลาดและภาวะการแข่งขัน

ในปี 2544 ที่ผ่านมาบริษัทได้ให้บริการบำบัดและกำจัดกากของเสียรวมทั้งสิ้นประมาณ 129,678
ตันโดยมีส่วนแบ่งตลาดประมาณร้อยละ 10.42
โดยเปรียบเทียบกับข้อมูลปริมาณกากอุตสาหกรรมโดยรวมของประเทศเมื่อปี 2543
ของสำนักเทคโนโลยีสิ่งแวดล้อมโรงงาน กรมโรงงานอุตสาหกรรม ซึ่งมีประมาณ 1.24 ล้านตัน

ศูนย์มาบตาพุดได้ให้บริการกำจัดกากของเสียจำนวนทั้งสิ้น 42,131 ตัน คิดเป็นสัดส่วนร้อยละ
32.49 และศูนย์แสมดำจำนวน 87,547 ตัน คิดเป็นสัดส่วนร้อยละ 67.51
โดยให้บริการแก่โรงงานอุตสาหกรรมต่างๆ ทั่วประเทศ

ปัจจุบันภาวะการแข่งขันในตลาดเริ่มมีมากขึ้นโดยลำดับ
โดยในรอบปีที่ผ่านมากระทรวงอุตสาหกรรมได้ออกใบอนุญาตให้แก่บริษัทปูนซีเมนต์บางรายในการรับเผากำจัดกากอุตสาหกรรม
นอกจากนี้ กระทรวงอุตสาหกรรมยังได้ออกกฎกระทรวง ฉบับที่ 15
เพื่อแก้ไขเพิ่มเติมประเภทของโรงงานตามบัญชีท้ายกฎกระทรวง โดยเพิ่มลำดับที่ 105 ได้แก่
โรงงานประกอบกิจการเกี่ยวกับการคัดแยกหรือฝังกลบ สิ่งปฏิกูลหรือวัสดุที่ไม่ใช้แล้ว และลำดับที่
106 ได้แก่ โรงงานประกอบกิจการเกี่ยวกับการนำผลิตภัณฑ์
อุตสาหกรรมที่ไม่ใช้แล้วหรือของเสียจากโรงงานมาผลิตเป็นวัตถุดิบหรือผลิตภัณฑ์ใหม่(Recycle)
โดยผ่านกรรมวิธีการผลิตทางอุตสาหกรรม

การอนุญาตให้บริษัทปูนซีเมนต์รับเผากำจัดกากของเสียและการแก้ไขเพิ่มเติมกฎกระทรวง
ดังกล่าวข้างต้นส่งผลให้มีคู่แข่งขันรายใหม่เข้ามาในตลาดเพิ่มขึ้น อย่างไรก็ดี
บริษัทคาดว่าภาวะการแข่งขันยังไม่รุนแรง
เนื่องจากปริมาณกากอุตสาหกรรมโดยรวมของประเทศยังมีอยู่เป็นจำนวนมาก
ประกอบกับบริษัทยังมีขีดความสามารถที่จะขยายตลาดและเพิ่มปริมาณการรับกากของเสียได้เพิ่มขึ้น
โดยบริษัทสามารถขยายพื้นที่หลุมฝังกลบของศูนย์มาบตาพุดได้อีกโดยมีขนาดพื้นที่ประมาณ 74.2 ไร่
บนที่ดินแปลง S 8- S14 ในนิคมอุตสาหกรรมมาบตาพุด
ซึ่งสำนักงานนโยบายและแผนสิ่งแวดล้อมได้ให้ความเห็นชอบรายงานการศึกษาผลกระทบสิ่งแวดล้อมเป็นที่เรียบร้อยแล้วขณะนี้อยู่ในระหว่างการก่อสร้างโดยคาดว่าจะสามารถเริ่มรับกากของเสียได้ประมาณเดือนตุลาคม
2545 สามารถรองรับกากของเสียได้อีกประมาณ 980,000 ตัน

การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

พื้นที่หลุมฝังกลบถือว่าเป็นปัจจัยสำคัญในการดำเนินธุรกิจการให้บริการบำบัดและกำจัดกากของเสียจากอุตสาหกรรม
โดยเฉพาะระบบการกำจัดด้วยวิธีฝังกลบซึ่งถือเป็นขั้นตอนสุดท้ายของกระบวนการบำบัดและกำจัดกากของเสีย
ในรอบปีที่ผ่านมาบริษัทได้ขยายพื้นที่หลุมฝังกลบของศูนย์มาบตาพุดเพิ่มอีกประมาณ 74 ไร่
บนที่ดินแปลง S 8- S14 ในนิคมอุตสาหกรรมมาบตาพุด ซึ่งสามารถรองรับกากของเสียได้ประมาณ
980,000 ตัน โดยคาดว่าจะสามารถให้บริการได้อีกประมาณ 6-12 ปี ทั้งนี้
ขึ้นอยู่อัตราการเพิ่มขึ้นของปริมาณกากอุตสาหกรรมที่ส่งมากำจัด

ส่วนวัตถุดิบที่ใช้ในกระบวนการบำบัดและกำจัดกากของเสียนั้น บริษัทใช้วัตถุดิบภายในประเทศทั้งหมด
โดยใช้เทคโนโลยีที่ได้มาตรฐานและเป็นไปตามหลักเกณฑ์ของทางราชการ
และบริษัทยังได้รับการสนับสนุนและความช่วยเหลือทางเทคโนโลยีจากบริษัทในกลุ่ม Waste
Management International (WMI) ตามสัญญาให้ความช่วยเหลือทางเทคนิค

ผลกระทบสิ่งแวดล้อม

ในการประกอบธุรกิจการให้บริการบำบัดและกำจัดกากของเสีย
บริษัทต้องปฏิบัติตามมาตร-การลดผลกระทบสิ่งแวดล้อมตามที่กำหนดไว้ในรายงานการวิเคราะห์ผลกระทบสิ่งแวดล้อม
(EIA) ซึ่งได้ผ่านความเห็นชอบจากสำนักงานนโยบายและแผนสิ่งแวดล้อม
กระทรวงวิทยาศาสตร์เทคโนโลยีและ สิ่งแวดล้อมแล้ว
และต้องรายงานให้สำนักงานนโยบายและแผนสิ่งแวดล้อมทราบเป็นระยะๆซึ่งที่ผ่านมาศูนย์มาบตาพุดได้รับการร้องเรียนเฉพาะปัญหาเรื่องกลิ่นที่เกิดขึ้นในระหว่างปฎิบัติงาน
บริษัทได้ดำเนินการแก้ไขและปรับปรุงวิธีการปฏิบัติงานเพื่อลดผลกระทบดังกล่าวหลายประการตามข้อเสนอแนะของชุมชนและผู้ชำนาญการ
เช่นการเฝ้าระวังและการตรวจวัดทิศทางลมก่อนที่จะนำกากของเสียไปฝังกลบ
การใช้สารเคมีดับกลิ่นและการปรับปรุงประสิทธิภาพระบบการกำจัดกลิ่นภายในอาคารปรับเสถียรโดยติดตั้งระบบกำจัดกลิ่นเพื่อดูดและฟอกกลิ่นก่อนที่จะปล่อยออกจากอาคาร
รวมทั้งการฉีดพรมน้ำเพื่อลดปริมาณฝุ่นในช่วงฤดูแล้ง
บริษัทได้ตั้งงบประมาณเพื่อเป็นค่าใช้จ่ายในดำเนินงานด้านสิ่งแวดล้อม สำหรับศูนย์มาบตาพุด
เป็นจำนวนเงิน 25,275,277.-บาท และศูนย์แสมดำ จำนวน 50,861,650.- บาท

จากผลการดำเนินการที่ผ่านมาเป็นที่พิสูจน์ได้ว่าบริษัทสามารถดำเนินงานร่วมกับชุมชนได้เป็นอย่างดี
โดยบริษัทยึดถือความโปร่งใสในการดำเนินงานและรับฟังข้อเสนอแนะที่เป็นประโยชน์และมีคุณค่าของชุมชนเพื่อนำมาปรับปรุงแก้ไขอันก่อให้เกิดความร่วมมือร่วมใจในการแก้ไขปัญหาอย่างจริงจังโดยตัวแทนของชุมชนสามารถติดตามตรวจสอบผลการแก้ไขปรับปรุงได้ตลอดเวลา